b'\n_START_ARTICLE_\nPunta del Este\n_START_PARAGRAPH_\nPunta del Este je gradi\xc4\x87 u Urugvaju na obali Atlantskog oceana. Nalazi se u departmanu Maldonado, otprilike 140 km isto\xc4\x8dno od Montevidea._NEWLINE_Poznato je luksuzno ljetovali\xc5\xa1te u kome dominiraju hoteli, vile i privatni apartmani u ambijentu parkova. Punta del Este se nalazi na poluotoku i posjeduje 40 kilometara pje\xc5\xa1\xc4\x8danih pla\xc5\xbea. Sa jedne strane poluotok je okrenuto otvorenom oceanu (pla\xc5\xbea Brava), a s druge rijeka La Plata (pla\xc5\xbea Mansa). U mjestu \xc5\xbeivi 10.506 stanovnika (podatak iz 2004.), dok se njihov broj u ljetnoj sezoni (sredina prosinca do sredine o\xc5\xbeujka) udesetostru\xc4\x8dava. Godi\xc5\xa1nje Puntu del Este posjeti 600 do 700.000 turista, najvi\xc5\xa1e iz Argentine, a manje iz Urugvaja, ju\xc5\xbenog Brazila, drugih zemalja Amerike i Europe._NEWLINE_Naselje je osnovao don Francisco Agilar 1829. godine pod imenom Villa Ituzaingo (Villa Ituzaingo). Od 1907. naziv mu je Punta del Este._NEWLINE_Poznata atrakcija Punta del Este je skulptura "Prsti" (Los dedos), \xc5\xa1iroka pet i visoka 3 metra, koja je postavljena na jednoj od pla\xc5\xbea.'